ADDYSG, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Ffioedd Myfyrwyr (Cyrsiau a Phersonau Cymhwysol) (Cymru) 2011, a deuant i rym ar 31 Mawrth 2011. 2 Mae'r Rheoliadau hyn yn gymwys o ran Cymru. Dehongli 2 1 Yn y Rheoliadau hyn— ystyr “a ariennir yn gyhoeddus” (“ publicly-funded ”) yw cael ei gynnal neu ei gynorthwyo gan grantiau rheolaidd o gronfeydd cyhoeddus; mae i “athro cymwysedig neu athrawes gymwysedig” (“ qualified teacher ”) yr ystyr a roddir yn adran 132(1) o Ddeddf Addysg 2002 ; ystyr “cronfeydd cyhoeddus” (“ public funds ”) yw arian sy'n cael ei ddarparu gan Senedd y Deyrnas Unedig gan gynnwys cronfeydd sy'n cael eu darparu gan Weinidogion Cymru; ystyr “cwrs addysg uwch” (“ course of higher education ”) yw cwrs sy'n dod o fewn paragraff 1 o Atodlen 6 i Ddeddf Diwygio Addysg 1988 ; mae “cwrs ar gyfer hyfforddiant cychwynnol athrawon” (“ course for the initial training of teachers ”) yn cynnwys cwrs o'r fath sy'n arwain at radd gyntaf; ystyr “cwrs blaenorol” (“ preceding course ”) yw cwrs a grybwyllir ym mharagraff 2 neu 3 o Atodlen 2 i Reoliadau 2011 neu gwrs ar gyfer gradd sylfaen neu gwrs ar gyfer hyfforddiant cychwynnol athrawon y mae person (a diystyru unrhyw wyliau yn y cyfamser) yn rhoi'r gorau i'w fynychu yn union cyn dechrau mynychu cwrs penben; mae i “cwrs penben” (“ end-on course ”) yr ystyr a roddir yn rheoliad 2(1) o Reoliadau 2011; ystyr “cwrs sengl” (“ single course ”) yw cwrs y mae rheoliad 5(6) o Reoliadau 2011 yn gymwys iddo ac sy'n dod o fewn y disgrifiad o gwrs yn y rheoliad hwnnw; ystyr “cymhwyster cyfwerth neu is” (“ equivalent or lower qualification ”) yw cymhwyster a benderfynir gan Weinidogion Cymru yn unol â pharagraff (2) ei fod yn gymhwyster cyfwerth neu is; ystyr “ y Ddeddf ” (“ the Act ”) yw Deddf Addysg Uwch 2004; ac ystyr “ Rheoliadau 2011 ” (“ the 2011 Regulations ”) yw Rheoliadau Grantiau a Benthyciadau Dysgu y Cynulliad (Addysg Uwch) (Cymru) 2011 . 2 Caiff Gweinidogion Cymru benderfynu bod cymhwyster yn gymhwyster cyfwerth neu is— a os oes gan y person gymhwyster addysg uwch o sefydliad yn y Deyrnas Unedig; a b os yw'r cymhwyster y cyfeirir ato yn is-baragraff (a) ar lefel academaidd sy'n gyfwerth i gymhwyster neu'n uwch na chymhwyster y mae'r cwrs cyfredol yn arwain ato. Disgrifiad rhagnodedig o gwrs cymhwysol 3 1 Dyma yw cwrs cymhwysol a ragnodir at ddibenion adran 28 o'r Ddeddf: a cwrs addysg uwch; b yn ddarostyngedig i baragraffau (3) a (4), cwrs wedi ei ddynodi at ddibenion adran 22 o Ddeddf Addysgu ac Addysg Uwch 1998 ar ddiwrnod cyntaf blwyddyn academaidd sy'n dechrau yn ystod cyfnod y grant; ac c a ddarperir gan sefydliad yng Nghymru. 2 At ddibenion paragraff (1) ystyr y cyfeiriad at sefydliad yng Nghymru yw sefydliad y mae ei weithgareddau'n cael eu cyflawni yng Nghymru. 3 Nid yw cwrs yn gwrs cymhwysol os nad oedd y sefydliad sy'n darparu'r cwrs yn sefydliad a ariennir yn gyhoeddus ar yr adeg pan gafodd y person cymhwysol gynnig lle ar y cwrs hwnnw. 4 Nid yw cwrs yn gwrs cymhwysol os dechreuodd blwyddyn academaidd gyntaf y cwrs cyn 1 Medi 2012. 5 Nid yw cwrs yn gwrs cymhwysol— a os yw'n gwrs penben; a b os nad oedd y cwrs blaenorol yn gwrs cymhwysol oherwydd paragraff (4). Disgrifiad rhagnodedig o berson cymhwysol 4 1 Person sy'n dod o fewn yr Atodlen ar ddiwrnod cyntaf blwyddyn academaidd sy'n dechrau yn ystod y cyfnod grant yw person cymhwysol a ragnodir at ddibenion adran 28 o'r Ddeddf ac eithrio— a person nad oes ganddo hawl i gymorth o dan Reoliadau 2011 oherwydd rheoliad 4(3)(c), (ch), (d) neu (dd) o'r Rheoliadau hynny; neu b person a grybwyllir ym mharagraff (2), (3), (6) neu (7). 2 Yn ddarostyngedig i'r eithriadau ym mharagraffau (4), (5), (6) a (7), nid yw person yn berson cymhwysol— a os oes gan y person gymhwyster addysg uwch; a b os yw'r cwrs cymhwysol yn arwain at gymhwyster sy'n gymhwyster cyfwerth neu is. 3 Nid yw person yn berson cymhwysol— a os yw'r person yn rhoi'r gorau i gwrs (“y cwrs cyntaf”) nad yw'n gwrs cymhwysol; b a diystyru unrhyw wyliau yn y cyfamser, os yw'r person yn mynychu ar unwaith gwrs arall sy'n gwrs cymhwysol; ac c os nad oedd y cwrs cyntaf yn gwrs cymhwysol oherwydd rheoliad 3(4). 4 Nid yw paragraff (2) yn gymwys— a os yw'r cwrs cymhwysol yn gwrs ar gyfer hyfforddiant cychwynnol athrawon; b os nad yw hyd y cwrs yn fwy na dwy flynedd (mynegir hyd cwrs rhan—amser fel hyd y cwrs llawnamser cyfatebol); ac c os nad yw'r person cymhwysol yn athro cymwysedig neu'n athrawes gymwysedig. 5 Nid yw paragraff (2) yn gymwys mewn cysylltiad ag unrhyw ran o gwrs sengl— a os yw'r cwrs sengl yn arwain at radd anrhydedd yn cael ei rhoi i'r person cymhwysol gan sefydliad yn y Deyrnas Unedig cyn y radd derfynol neu gymhwyster cyfatebol; a b os yw'r unig radd anrhydedd sydd gan y person cymhwysol wedi ei derbyn fel rhan o'r cwrs sengl hwnnw. 6 Nid yw paragraff (2) yn gymwys os yw'r cwrs cymhwysol yn radd sylfaen. 7 Nid yw paragraff (2) yn gymwys os yw'r cwrs cymhwysol yn arwain at gymhwyster gweithiwr cymdeithasol, meddyg, deintydd, milfeddyg neu bensaer. 8 Os yw person, o ganlyniad i ddigwyddiad yn ystod blwyddyn academaidd, yn dod o fewn yr Atodlen yn ystod blwyddyn academaidd, nid yw'r person hwnnw'n berson cymhwysol mewn cysylltiad â'r flwyddyn academaidd y digwyddodd y digwyddiad perthnasol ynddi neu mewn cysylltiad ag unrhyw flwyddyn academaidd flaenorol. Leighton Andrews Y Gweinidog dros Blant, Addysg a Dysgu Gydol Oes, un o Weinidogion Cymru 8 Mawrth 2011